**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 190**

***10-11 septembrie 2021***

*În conformitate cu prevederile art. 17 alin. (1), art. 65 lit. i) din Legea nr. 51/1995 pentru organizarea și exercitarea profesiei de avocat, republicată, cu modificările şi completările ulterioare (denumită în continuare Lege), şi ale art. 33 - 37 din Statutul profesiei de avocat, cu modificările și completările ulterioare (denumit în continuare Statut),*

*Având în vedere prevederile art. 4 din Hotărârea nr. 84/14-15.05.2021 Consiliului U.N.B.R. privind organizarea examenului de primire în profesie – sesiunea septembrie 2021,*

*Consiliul U.N.B.R., întrunit în ședința din 10-11 septembrie 2021, a dezbătut problematica privind stabilirea condițiilor și cuantumului restituirii sumelor achitate cu titlu de taxă de examen de către candidați, precum și măsurile privind repartizarea sumelor încasate cu acest titlu, adoptând următoarea*

**HOTĂRÂRE:**

**Art. 1.** – **(1)** Taxa de examen în cuantum de 1400 lei, achitată în contul Institutului Național pentru Pregătirea şi Perfecționarea Avocaților - I.N.P.P.A. din Bucuresti nr. RO56RNCB0082044172480001 deschis la B.C.R. - Sucursala Unirea - București cu mențiunea „Taxă examen primire în profesie ca avocat stagiar, sesiunea septembrie 2021”, respectiv „Taxă examen primire în profesie ca avocat definitiv, sesiunea septembrie 2021”, se repartizează astfel:

**a) 700 lei** pentru baroul la care se efectuează operațiunile aferente înscrierii la examen, prin activități de secretariat, specifice şi prin acte şi operațiuni de verificare a actelor ce însoțesc cererea de înscrie re la examen;

**b) 700 lei** pentru I.N.P.P.A., pentru cheltuielile pe care le implică organizarea examenului;

**(2)** Desocotirea finală cu barourile va avea loc cel mai târziu la 7 zile după finalizarea examenului și soluționarea eventualelor cereri de restituire a taxelor de examen, în condițiile prevăzute în Regulamentul de examen.

**Art. 2** – Se restituie integral suma achitată cu titlu de taxă de examen persoanelor care:

a) nu au depus/înregistrat on-line dosarul de înscriere la examen;

b) care s-au prezentat la locul examenului fără a îndeplini condițiile sanitare impuse de normele de securitate epidemiologică în contextul măsurilor de prevenire a infectării cu virusul Covid-19, anunțate de Comisia națională de examen.

**Art. 3** – **(1)** Se restituie parțial (700 de lei) suma achitată cu titlu de taxă de examen persoanelor care:

a) au solicitat retragerea dosarului și restituirea taxei, ca urmare a respingerii sau invalidării cererilor de înscriere la examen, până la momentul publicării listelor cu repartizarea candidaților pe spații de examen

b) au solicitat retragerea dosarului și restituirea taxei până la momentul publicării listelor cu repartizarea candidaților pe spații de examen.

**(2)** În cazurile prevăzute la alin. (1), din suma de 700 lei, care nu este supusă restituirii:

a) suma de 480 de lei va fi virată barourilor care au efectuat operațiunile de analiză a cererilor de înscriere;

b) suma de 220 de lei va fi reținută de Institutul National pentru Pregătirea şi Perfecționarea Avocaților (I.N.P.P.A) în contul operațiunilor efectuate cu logistica documentară a examenului.

**Art. 4** – **(1)** Se restituie parțial (500 de lei) suma achitată cu titlu de taxă de examen persoanelor care au solicitat retragerea dosarului și restituirea taxei după momentul publicării listelor cu repartizarea candidaților pe spații de examen.

**(2)** În cazul prevăzut la alin. (1), din suma de 900 lei, care nu este supusă restituirii:

a) suma de 600 de lei va fi virată barourilor care au efectuat operațiunile de analiză a cererilor de înscriere;

b) suma de 300 de lei va fi reținută de I.N.P.P.A în contul operațiunilor administrative privind asigurarea spațiilor de examen.

**Art. 5.** – **(1)** Prezenta decizie se publică pe pagina de web a U.N.B.R. (www.unbr.ro) și va fi comunicată barourilor și I.N.P.P.A.

**(2)** I.N.P.P.A. și barourile vor asigura publicarea prezentei decizii pe paginile de web ale acestora.

**C O N S I L I U L U. N. B. R.**